O αθλητικός δικαστής, Σπύρος Καποδίστριας, επέβαλε στον ΠΑΟΚ τιμωρία για το ντέρμπι με την ΑΕΚ με -3 βαθμούς φέτος, -2 για του χρόνου, 3 αγωνιστικές κεκλεισμένων, 3 χρόνια στον Σαββίδη, 3 μήνες στον Μίχελ!

Ο αθλητικός δικαστής, Σπύρος Καποδίστριας, εξέδωσε την απόφασή του για όσα συνέβησαν στο ντέρμπι ΠΑΟΚ - ΑΕΚ, κατακυρώνοντας το παιχνίδι με 3-0 υπέρ της Ένωσης και επέβαλε τις ακόλουθες ποινές:

Ο ΠΑΟΚ τιμωρείται με αφαίρεση 3 βαθμών στο φετινό πρωτάθλημα.

Ο ΠΑΟΚ τιμωρείται με αφαίρεση 2 βαθμών στο πρωτάθλημα της ερχόμενης σεζόν.

Ο ΠΑΟΚ τιμωρείται με ποινή τριών αγωνιστικών κεκλεισμένων των θυρών και πρόστιμο 63.000 ευρώ.

Στον Ιβάν Σαββίδη επιβάλλεται ποινή απαγόρευσης εισόδου στο γήπεδο για 3 χρόνια και πρόστιμο 100.000 ευρώ !

Στον Λούμπος Μίχελ επιβάλλεται ποινή απαγόρευσης εισόδου στους αγωνιστικούς χώρους για 3 μήνες και πρόστιμο 15.000 ευρώ!

Αναλυτικά η ανακοίνωση της Superleague:

«Tο Πρωτοβάθμιο Μονομελές Πειθαρχικό όργανο πήρε τις παρακάτω αποφάσεις:

20ή Αγωνιστική

ΠΑΕ ΠΑΟΚ: «Με την παρούσα μας, σας διαβιβάζουμε την υπ’ αριθμ. πρωτ. 6706/16-2-2018 Πειθαρχική Δίωξη του Υπευθύνου Ασκήσεως Διώξεως Ποδοσφαιρικών Αδικημάτων, καλώντας σας συνάμα, όπως παραστείτε ενώπιόν μας, κατά την εκδίκασή της, η οποία προσδιορίσθηκε, κατά την ημερομηνία της 22ης-2-2018, ημέρα Πέμπτη, και ώρα 16:00.»: ΣΥΝΕΚΔΙΚΑΖΟΝΤΑΣ κατ’ αντιμωλίαν της πειθαρχικώς εγκαλούμενης Π.Α.Ε. Π.Α.Ο.Κ. και της προσθέτως παρεμβαίνουσας Π.Α.Ε. ΟΛΥΜΠΙΑΚΟΣ : Α) την στρεφόμενη κατά της Π.Α.Ε. Π.Α.Ο.Κ. από 15-02-2018 και με αριθμό πρωτοκόλλου 6706/16-02-2018 Πειθαρχική Δίωξη του Αναπληρωτή Υπευθύνου Ασκήσεως Διώξεως Ποδοσφαιρικών Αδικημάτων, και Β) την από 21-02-2018 και με αριθμό πρωτοκόλλου 61/21-02-2018 πρόσθετη παρέμβαση της Π.Α.Ε. ΟΛΥΜΠΙΑΚΟΣ, προς υποστήριξη της υπό στοιχείο Α΄ ως άνω, από 15-02-2018 και με αριθμό πρωτοκόλλου 6706/16-02-2018 ασκηθείσης Πειθαρχικής Διώξεως του Αναπληρωτή Υπευθύνου Ασκήσεως Διώξεως Ποδοσφαιρικών Αδικημάτων.

ΑΠΟΡΡΙΠΤΕΙ την υπό στοιχείο Β΄ ως άνω, από 21-02-2018 και με αριθμό πρωτοκόλλου 61/21-02-2018 πρόσθετη παρέμβαση της Π.Α.Ε. ΟΛΥΜΠΙΑΚΟΣ, προς υποστήριξη της υπό στοιχείο Α΄ ως άνω από 15-02-2018 και με αριθμό πρωτοκόλλου 6706/16-02-2018 ασκηθείσης Πειθαρχικής Διώξεως του Αναπληρωτή Υπευθύνου Ασκήσεως Διώξεως Ποδοσφαιρικών Αδικημάτων.

ΔΕΧΕΤΑΙ ότι η εγκαλούμενη Π.Α.Ε. Π.Α.Ο.Κ. τέλεσε την αποδιδόμενη σε αυτήν, με την από 15-02-2018 και με αριθμό πρωτοκόλλου 6706/16-02-2018 Πειθαρχική Δίωξη του Αναπληρωτή Υπευθύνου Ασκήσεως Διώξεως Ποδοσφαιρικών Αδικημάτων, πειθαρχική παράβαση της προκλήσεως επεισοδίων στον εν γένει χώρο του γηπέδου, που δεν συνδέονταν με βιαιοπραγίες κατά προσώπων (άρθρα 1, 2, 14 παρ. 1, 2, 3 και 4, 15 παρ. 4 περ. α΄ του Πειθαρχικού Κώδικα της Ε.Π.Ο.).

ΕΠΙΒΑΛΛΕΙ στην Π.Α.Ε. Π.Α.Ο.Κ. την χρηματική ποινή του ποσού των τριάντα χιλιάδων (30.000,00) ευρώ.

24η Αγωνιστική

ΠΑΕ ΠΑΟΚ, Ι. Μελετλίδη (Φροντιστή): «Βάσει των αναφερομένων στο από 04/03/2018 Φύλλο Αγώνα, το οποίο σας γνωστοποιήθηκε, κατ’ άρθρο 15 του Κανονισμού Αγώνων Ποδοσφαίρου (Κ.Α.Π.), και στην από 4/03/2018 Έκθεση Παρατηρητή Αγώνα, σε συνδυασμό και με τον οπτικοακουστικό υλικό φορέα εγγραφής εικόνας και ήχου (DVD), στον οποίο αποτυπώνεται ο επίμαχος ποδοσφαιρικός αγώνας». Για τη συμπεριφορά του κ. Ι. Μελετλίδη:

ΔΕΧΕΤΑΙ ότι ο δεύτερος των πειθαρχικώς εκγαλουμένων τέλεσε την πειθαρχική παράβαση της λόγω εξυβρίσεως του διαιτητή και των βοηθών διαιτητών του αγώνα (άρθρο 11 παρ. 1, 2, 3 και 5, σε συνδυασμό με άρθρα 10 παρ. 1 περ. δ΄ στοιχ. Ι, 12 περ. α΄ και 14 παρ. 1, 2 και 3 του Πειθαρχικού Κώδικα της Ε.Π.Ο.), για την οποία ευθύνεται αντικειμενικώς και η πρώτη των πειθαρχικώς εγκαλουμένων.

ΕΠΙΒΑΛΛΕΙ στην Π.Α.Ε. ΠΑΟΚ τη χρηματική ποινή των πέντε χιλιάδων (5.000,00) ευρώ.

ΕΠΙΒΑΛΛΕΙ στον Ιορδάνη Μελετλίδη σωρευτικώς τις ακόλουθες ποινές και δη α) την ποινή της απαγορεύσεως της εισόδου του στους αγωνιστικούς χώρους, για χρονικό διάστημα σαράντα πέντε (45) ημερών και β) τη χρηματική ποινή των πέντε χιλιάδων (5.000,00) ευρώ.

25η Αγωνιστική

Π.Α.Ε. Π.Α.Ο.Κ., Ιωάννης (Ιβάν) Σαββίδης του Ιγνατίου (Πρόεδρος του Διοικητικού Συμβουλίου της Π.Α.Ε. Π.Α.Ο.Κ) και Μichel Lubos του Michal (Τεχνικός Διευθυντής):

ΣΥΝΕΚΔΙΚΑΣΗ : Α) της στρεφόμενης κατά του Ιωάννη (Ιβάν) Σαββίδη του Ιγνατίου και της Π.Α.Ε. Π.Α.Ο.Κ. από 14-03-2018 και με αριθμό πρωτοκόλλου 9174/14-03-2018 Πειθαρχικής Διώξεως του Υπευθύνου Ασκήσεως Διώξεως Ποδοσφαιρικών Αδικημάτων, Β) της υπ’ αριθμ. πρωτ. 103/14-03-2018 κλήσεως προς απολογία του Πρωτοβάθμιου Μονομελούς Πειθαρχικού Οργάνου Super League Ελλάδα κατά της Π.Α.Ε. Π.Α.Ο.Κ. και του Lubos Michel του Michal και Γ) της από 13-03-2018 και με αριθμό πρωτοκόλλου 94/13-03-2018 ενστάσεως της Π.Α.Ε. Π.Α.Ο.Κ. κατά της Π.Α.Ε. Α.Ε.Κ.

ΑΠΟΡΡΙΠΤΕΙ την από 13-03-2018 και με αριθμό πρωτοκόλλου 94/13-03-2018 ένσταση της Π.Α.Ε. Π.Α.Ο.Κ.

ΑΠΟΦΑΙΝΕΤΑΙ ότι ο ποδοσφαιρικός αγώνας μεταξύ των ομάδων Π.Α.Ε. Π.Α.Ο.Κ. και Π.Α.Ε. Α.Ε.Κ., ο οποίος είχε προγραμματισθεί να διεξαχθεί κατά την ημερομηνία της 11ης-03-2018, στη Θεσσαλονίκη, στο Γήπεδο Τούμπας, στο πλαίσιο της 25ης αγωνιστικής ημέρας του πρωταθλήματος «Super League Ελλάδα», της αγωνιστικής περιόδου 2017-2018, διεκόπη πριν την κανονική λήξη του από υπαιτιότητα της Π.Α.Ε. Π.Α.Ο.Κ.

ΘΕΩΡΕΙ ότι η εγκαλούμενη Π.Α.Ε. Π.Α.Ο.Κ. ηττήθηκε με τέρματα 0-3 από την Π.Α.Ε. Α.Ε.Κ. (άρθρο 21 παρ. 3 περ. ΙΙ στοιχ. α΄ του Κ.Α.Π./Ε.Π.Ο.).

ΕΠΙΒΑΛΛΕΙ στην Π.Α.Ε. Π.Α.Ο.Κ. την ποινή της αφαιρέσεως τριών (3) βαθμών από τον πίνακα της βαθμολογίας του τρέχοντος πρωταθλήματος, καθώς επίσης και δύο (2) βαθμών από το επόμενο πρωτάθλημα (άρθρο 21 παρ. 3 περ. ΙΙ στοιχ. γ΄ του Κ.Α.Π./Ε.Π.Ο.).

ΕΠΙΒΑΛΛΕΙ στον Ιωάννη (Ιβάν) Σαββίδη, για την πειθαρχική παράβαση της απειλής (άρθρα 1, 5 επ., 14 παρ. 1, 2, 3 και 19 του Π.Κ. της Ε.Π.Ο.), σωρευτικώς τη χρηματική ποινή των εκατό χιλιάδων (100.000,00) ευρώ, καθώς και την πειθαρχική κύρωση της απαγορεύσεως της εισόδου του στο γήπεδο για χρονικό διάστημα τριών (3) ετών.

ΕΠΙΒΑΛΛΕΙ στον Μichel Lubos του Michal συνολική ποινή απαγορεύσεως της εισόδου του στον αγωνιστικό χώρο, διαρκείας ενενήντα (90) ημερολογιακών ημερών, καθώς και συνολική χρηματική ποινή, ποσού δεκαπέντε χιλιάδων (15.000,00) ευρώ (άρθρο 4 παρ. 4 του Π.Κ. της Ε.Π.Ο.).

ΕΠΙΒΑΛΛΕΙ στην Π.Α.Ε. Π.Α.Ο.Κ. την ποινή της διεξαγωγής τριών (3) αγώνων χωρίς θεατές και συνολική χρηματική ποινή, ύψους εξήντα τριών χιλιάδων (63.000,00) ευρώ (άρθρο 4 παρ. 4 του Π.Κ. της Ε.Π.Ο.).

(Επισυνάπτονται οι αποφάσεις του Πρωτοβάθμιου Μονομελούς Πειθαρχικού Οργάνου της Super League Ελλάδα, όπου παρατίθεται αναλυτικά το σκεπτικό τους)».